ΚΑΝΟΝΙΣΜΟΣ (ΕΚ) αριθ. 1035/1999 ΤΟΥ ΣΥΜΒΟΥΛΙΟΥ

της 11ης Μαΐου 1999

για την εφαρμογή, εκ μέρους της Επιτροπής, ενός προγράμματος ειδικών δράσεων και μέτρων για τη βελτίωση της πρόσβασης των εμπορευμάτων και των διασυνοριακών υπηρεσιών της Ευρωπαϊκής Ένωσης στην Ιαπωνία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 308.

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

το ψήφισμα του Ευρωπαϊκού Κοινοβουλίου, της 18ης Σεπτεμβρίου 1997, σχετικά με την ανακοίνωση της Επιτροπής προς το Συμβούλιο που αφορά την Ευρώπη και την Ιαπωνία: Τα επόμενα βήματα(2),

Εκτιμώντας:

(1) ότι, στα συμπεράσματα του Συμβουλίου, της 29ης Μαρτίου 1995, σχετικά με την ανακοίνωση της Επιτροπής προς την Ιαπωνία, αναγνωρίζονται τα διαφορετικά και ειδικά προβλήματα που χαρακτηρίζουν την πρόσβαση στην ιαπωνική αγορά· ότι, υπό το πρίσμα αυτών των συμπερασμάτων, το Συμβούλιο έκρινε ότι, θα πρέπει να δοθεί προτεραιότητα στη βελτίωση της πρόσβασης στην ιαπωνική αγορά· ότι το Συμβούλιο τόνισε, ιδίως στα συμπεράσματά του, της 13ης Μαΐου και της 10ης Ιουνίου 1996, σχετικά με την πρόσβαση στην αγορά, την ανάγκη να υπάρχει συμπληρωματικότητα μεταξύ των δράσεων που αναλαμβάνει η Κοινότητα και εκείνων που αναλαμβάνουν τα κράτη μέλη·

(2) ότι αποτελεί πρωταρχική ευθύνη των κρατών μελών να σχεδιάζουν και να εφαρμόζουν προγράμματα μέτρων και δράσεων προς ενίσχυση των προσπαθειών που καταβάλλουν οι εξαγωγείς τους προκειμένου να αποκτήσουν εμπορική παρουσία στις ξένες αγορές·

(3) ότι η εφαρμογή κατάλληλων μέτρων και η ανάληψη κατάλληλων δράσεων για τη βελτίωση της πρόσβασης των εμπορευμάτων και των διασυνοριακών υπηρεσιών της Ευρωπαϊκής Ένωσης στην Ιαπωνία και για την άρση των εμποδίων στο εμπόριο, θα πρέπει να συμβάλει στη μείωση του εμπορικού ελλείμματος της Κοινότητας έναντι της Ιαπωνίας·

(4) ότι, για να αντιμετωπίσουν με επιτυχία τον ανταγωνισμό που υπάρχει στην ιαπωνική αγορά, οι κοινοτικές επιχειρήσεις θα πρέπει να προσπαθήσουν να αποκτήσουν μόνιμες επιχειρηματικές σχέσεις με την Ιαπωνία· ότι αυτό τις υποχρεώνει να ανταπεξέλθουν στις προκλήσεις που απορρέουν από τις απαιτήσεις της ενιαίας ιαπωνικής αγοράς και από τις τοπικές εμπορικές πρακτικές καθώς και από το περίπλοκο σύστημα διανομής και τους κανονισμούς που διέπουν το εμπόριο και τις επενδύσεις· ότι, με την υποστήριξη που θα παράσχουν τα κράτη μέλη και η Κοινότητα, θα μπορέσουν οι επιχειρήσεις να ανταπεξέλθουν στις δυσχέρειες που θα αντιμετωπίσουν κατά τα πρώτα στάδια των προσπαθειών που θα καταβάλουν στους τομείς του μάρκετινγκ και των επενδύσεων·

(5) ότι χρειάζεται να καταβάλλονται συνεχείς προσπάθειες προκειμένου να δημιουργηθεί στην Ιαπωνία ένας όμιλος ευρωπαϊκής επιχειρηματικής εμπειρογνωμοσύνης μέσω, ιδίως, ενός μακρόπνοου και υψηλού επιπέδου προγράμματος επιμόρφωσης στελεχών, που θα αποσκοπεί στο να προετοιμαστούν οι ευρωπαϊκές επιχειρήσεις να εκμεταλλευτούν τις νέες δυνατότητες που τους προσφέρει το άνοιγμα της συγκεκριμένης αγοράς και να εξασφαλισθεί ότι, δεν θα βρεθούν σε μειονεκτική θέση έναντι των ξένων ανταγωνιστών τους·

(6) ότι η ιδιομορφία της ιαπωνικής αγοράς ώθησε την Επιτροπή να αναλάβει, το 1997, σε συντονισμό με τα κράτη μέλη, τη δεύτερη εκστρατεία με τον τίτλο "Gateway to Japan" που αποσκοπεί στη συμπλήρωση και στην υποστήριξη των δραστηριοτήτων των κρατών μελών στον τομέα αυτόν· ότι η εν λόγω εκστρατεία έχει ήδη διανύσει το ήμισυ της πορείας της και ότι μία άμεση διακοπή της θα προξενούσε την απώλεια των επενδύσεων που έγιναν για το δίκτυο που έχει την ευθύνη διεξαγωγής της· ότι, εν μέσω του οικονομικού κλίματος που σήμερα επικρατεί στην Ιαπωνία, η εκστρατεία "Gateway to Japan" θα πρέπει να συνεχιστεί έως το πέρας της, που προβλέπεται για το τέλος του έτους 2000, προκειμένου να ενισχυθούν οι συνεχείς προσπάθειες των κρατών μελών·

(7) ότι μπορεί να παρασχεθεί βοήθεια για άλλες ειδικές δράσεις σχεδιασμένες έτσι ώστε, μεταξύ άλλων, να διευκολύνεται η πρόσβαση κοινοτικών επιχειρήσεων στην ιαπωνική αγορά, κυρίως ΜΜΕ, να εντοπίζονται και να απομακρύνονται τα εμπόδια στο εμπόριο σύμφωνα με την κοινοτική στρατηγική πρόσβασης στην αγορά που περιγράφεται στην απόφαση 98/552/ΕΚ του Συμβουλίου, της 24ης Σεπτεμβρίου 1998(3), να πραγματοποιούνται στην Ιαπωνία επιχειρηματικές αποστολές υψηλού επιπέδου, να αντιμετωπίζονται ειδικά θέματα πρόσβασης στην αγορά, να συγκεντρώνονται πληροφορίες για ειδικά κανονιστικά θέματα της ιαπωνικής αγοράς στους τομείς του εμπορίου, των επενδύσεων και των δικαιωμάτων πνευματικής ιδιοκτησίας που άπτονται των επιχειρηματικών συμφερόντων της Κοινότητας, να διοργανώνονται συνέδρια ή σεμινάρια που θα συμβάλλουν στην προαγωγή των σχέσεων μεταξύ της Ευρωπαϊκής Ένωσης και της Ιαπωνίας στους τομείς του εμπορίου και των επενδύσεων καθώς και να αναλαμβάνονται πρωτοβουλίες για να ενισχυθεί η προβολή των θέσεων της Ευρωπαϊκής Ένωσης στην Ιαπωνία·

(8) ότι οι στόχοι και τα κριτήρια εκτέλεσης του προγράμματος ειδικών μέτρων και δράσεων στον τομέα των εμπορευμάτων και της παροχής διασυνοριακών υπηρεσιών που θα πρέπει να αναληφθούν, θα καθοριστούν από την Επιτροπή σε στενή συνεργασία με τους αντιπροσώπους των κρατών μελών·

(9) ότι ο παρών κανονισμός προβλέπει τη λήψη μέτρων για την άρση των εμποδίων στο εμπόριο, για τη διευκόλυνση της πρόσβασης στην αγορά, την προώθηση των επενδύσεων και την προώθηση των εξαγωγών εμπορευμάτων και διασυνοριακών υπηρεσιών της Ευρωπαϊκής Ένωσης·

(10) ότι μέρος των δραστηριοτήτων που εμπίπτουν στο πεδίο εφαρμογής του παρόντος κανονισμού καλύπτονται από το άρθρο 133 της συνθήκης· ότι, για τις λοιπές δραστηριότητες, η συνθήκη δεν προβλέπει αρμοδιότητες άλλες από εκείνες του άρθρου 308·

(11) ότι η ισχύς του παρόντος κανονισμού λήγει στις 31 Δεκεμβρίου 2001,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Σε συνεργασία με τα κράτη μέλη, που έχουν την πρωταρχική ευθύνη όσον αφορά το σχεδιασμό και την εφαρμογή προγραμμάτων και δράσεων για την προώθηση των εξαγωγών κοινοτικών εμπορευμάτων και διασυνοριακών υπηρεσιών σε αγορές τρίτων χωρών, η Κοινότητα θα εφαρμόσει ένα ειδικό, συνεκτικό και στοχοθετημένο πρόγραμμα μέτρων και δράσεων που συμπληρώνει και προσδίδει προστιθέμενη αξία στις προσπάθειες που αναλαμβάνουν τα κράτη μέλη στην ιαπωνική αγορά.

Οι δραστηριότητες των κρατών μελών όσον αφορά το σχεδιασμό και την εφαρμογή πολιτικών, προγραμμάτων και διακανονισμών για την προώθηση των εξαγωγών τους εμπορευμάτων και διασυνοριακών υπηρεσιών σε αγορές τρίτων χωρών, δεν θίγονται από τις διατάξεις του παρόντος κανονισμού.

Άρθρο 2

1. Εντός των ορίων που καθορίζονται ετησίως από την αρμόδια για τον προϋπολογισμό αρχή, το κοινοτικό πρόγραμμα αποτελείται από τα ακόλουθα δύο κύρια μέτρα και δράσεις:

α) ένα επιμορφωτικό πρόγραμμα ("Executive Training Programme") που θα συμβάλει στη δημιουργία ενός ομίλου ευρωπαϊκών στελεχών ικανών να επικοινωνούν και να λειτουργούν στο ιαπωνικό επιχειρηματικό περιβάλλον,

β) την πρόσληψη, επιμόρφωση, προπαρασκευή, ενόψει της ανάληψης της αποστολής και της συμμετοχής τους σ' αυτήν, ομάδων ευρωπαϊκών στελεχών επιχειρήσεων, προερχομένων κυρίως από ΜΜΕ, που θα συμμετέχουν στις δράσεις, οι οποίες αναλαμβάνονται στην Ιαπωνία και στοχεύουν στη βελτίωση της εμπορικής παρουσίας των εν λόγω επιχειρήσεων στην ιαπωνική αγορά (εκστρατεία "Gateway to Japan"). Στόχος της εκστρατείας θα είναι:

- να ενισχυθούν οι εμπορικές και επενδυσιακές σχέσεις με την Ιαπωνία,

- να βελτιωθεί η κατανόηση των ιαπωνικών κανονισμών στους τομείς του εμπορίου και των επενδύσεων καθώς και των επιχειρηματικών πρακτικών.

2. Εκτός από τα μέτρα και δράσεις που αναφέρονται στην παράγραφο 1, είναι δυνατή, εφόσον κριθεί πρόσφορη, η παροχή βοήθειας για τις ακόλουθες δράσεις και μέτρα:

α) ειδικές δράσεις για τη διευκόλυνση της πρόσβασης των κοινοτικών επιχειρήσεων στην ιαπωνική αγορά, κυρίως ΜΜΕ·

β) ειδικά μέτρα για τον εντοπισμό και την άρση των εμποδίων στο εμπόριο σύμφωνα με την κοινοτική στρατηγική πρόσβασης στην αγορά·

γ) συγκέντρωση πληροφοριών καθώς και παροχή συμβουλών στρατηγικής για ειδικά κανονιστικά θέματα, στους τομείς του εμπορίου, των επενδύσεων και των δικαιωμάτων πνευματικής ιδιοκτησίας, στην ιαπωνική αγορά, που μπορούν να άπτονται των κοινοτικών επιχειρηματικών συμφερόντων·

δ) διοργάνωση συνεδρίων και σεμιναρίων για την προαγωγή των σχέσεων μεταξύ της Ευρωπαϊκής Ένωσης και της Ιαπωνίας στους τομείς του εμπορίου και των επενδύσεων και ανάληψη πρωτοβουλιών προκειμένου να ενισχυθεί η προβολή των θέσεων της Ευρωπαϊκής Ένωσης στην Ιαπωνία·

ε) διοργάνωση επιχειρηματικών αποστολών υψηλού επιπέδου, δυναμένων να χειριστούν ειδικά θέματα πρόσβασης στην ιαπωνική αγορά·

στ) εκπόνηση μελετών αξιολόγησης της αποτελεσματικότητας των μέτρων και δράσεων που θα αναληφθούν στο πλαίσιο του παρόντος κανονισμού.

3. Κατά την εφαρμογή της παραγράφου 2, η Επιτροπή θα διασφαλίζει την απόλυτη συμβατότητα μεταξύ της πολιτικής της Κοινότητας και εκείνης των κρατών μελών όσον αφορά τις ειδικές δραστηριότητες που αναλαμβάνονται, θα υποβάλλει δε ετήσια έκθεση.

Άρθρο 3

1. Η Επιτροπή υποβάλλει, μέχρι την 1η Σεπτεμβρίου 2000, στο Ευρωπαϊκό Κοινοβούλιο και το Συμβούλιο, έκθεση αξιολόγησης, στην οποία περιλαμβάνονται τα αποτελέσματα των χρηματοδοτουμένων ενεργειών ελέγχου και παρακολούθησης· στην έκθεση αυτή, λαμβάνονται επίσης υπόψη οι συμβατικές υποχρεώσεις και οι αρχές της ορθής και αποτελεσματικής διαχείρισης. Περιλαμβάνει τα αποτελέσματα της ανάλυσης κόστους/αποτελεσματικότητας.

2. Κατά τη διεξαγωγή των δραστηριοτήτων που αναφέρονται στο άρθρο 2, η Επιτροπή επικουρείται από μια επιτροπή συμβουλευτικού χαρακτήρα την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό, μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος, προβαίνοντας, εν ανάγκη, σε ψηφοφορία.

Η γνώμη καταχωρείται στα πρακτικά· επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει ιδιαίτερα υπόψη τη γνώμη της επιτροπής και την ενημερώνει για τον τρόπο με το οποίο έλαβε υπόψη τη γνώμη αυτή.

Άρθρο 4

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Παύει να ισχύει στις 31 Δεκεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Μαΐου 1999.

Για το Συμβούλιο

Ο Πρόεδρος

L. SCOMERUS

(1) Γνώμη που διατυπώθηκε στις 13 Απριλίου 1999 (δεν δημοσιεύθηκε ακόμα στην Επίσημη Εφημερίδα).

(2) ΕΕ C 304 της 6.10.1997, σ. 119.

(3) ΕΕ L 265 της 30.9.1998, σ. 31.